Is-sommarju tar-rapport tat-telfa tal-PN jitkellem dwar il-MEPA li, jgħidu li tellifithom il-voti. F'paġna 5 tar-rapport taħt it-titlu Burokrazija żejda u sabutaġġi jgħidu "Madankollu kien hemm uffiċjali li bl-iskuża tal-burokrazija jew saħansitra bħala att ta' sabutaġġ għamluha diffiċli ħafna biex dawn jinqdew. Fuq quddiem nett kien hemm l-Awtorità ta' Malta dwar l-Ambjent u l-Ippjanar – il-MEPA – li saret " " mhux biss għall-kuntratturi iżda wkoll għall-familji." F'paġna 7 taħt it-titlu L-Awtorita' ta' Malta dwar l-Ambjent u l-Ippjanar jgħidu "Il-perċezzjoni in ġenerali tan-nies kienet li r-riforma fl-Awtorità ta' Malta dwar l-Ambjent u l-Ippjanar – il-MEPA – mhux biss ma waslitx għar-riżultati mixtieqa iżda saħħet il-perċezzjoni pubblika li din l-awtorità hija mostru burokratiku li ħadd m'għandu kontroll fuqu." Ir-realta' dwar il-MEPA hi li l-PN fil-Gvern ipprova jaġixxi b'mod li la jfuħ u l-anqas jinten. Ried jidher li qed jipprova jikkontrolla l-eċċessi imma fl-istess ħin ried iħalli tieqa minfejn ikun hemm min "jinqeda". Il-MEPA fl-aħħar mill-aħħar, minkejja li għamlet ħafna xogħol utli, naqset milli tinforza l-liġi b'mod adegwat. Il-lista twila ta' każijet li nħarġilhom enforcement order u ma sar xejn iktar dwarhom hi xhieda biżżejjed ta' dan. X'jibqa' fik meta lilek joħorġulek ordni biex twaqqa' imma lil xi żviluppatur tal-qalba jisbulu soluzzjoni. Mhux qed nitkellem fl-ajru u allura ser insemmi eżempju. Tiftakru il-każ ta' lukanda fil-Marfa? Meta din twaqqgħet u nbdiet lukanda oħra flokha din il-lukanda l-ġdida ma nbietx biss fuq l-art tal-lukanda l-qadima. Ħadet ukoll art oħra madwarha! Art tal-Gvern. Il-mod loġiku dwar kif kellhom isiru l-affarijiet kien li kellha tinħareġ u tkun eżegwita ordni ta' twaqqiegħ tal-lukanda mibnija (in parti) bla permess u fuq art tal-Gvern. Il-Gvern immexxi mill-PN flok ma għamel hekk ħareġ sejħa bl-offerti biex l-art li ittieħdet illegalment isir ħlas għaliha. Wara li ġara hekk, ġie emendat il-permess u lukanda li parti minnha inbniet bla permess u fuq art tal-Gvern issa giet legalizzata! Dakinnhar il-Gvern immexxi mill-PN tilef opportunita' tad-deheb biex ifisser lil kulħadd l-utilita' tal-MEPA bħala tarka taċ-ċittadin li iżżomm l-abbużi milli jsiru. Minflok ingħata messaġġ kompletament differenti. Il-messaġġ kien "ħawwad kemm trid, għax tista' issib mod kif tirranġa." Wara dan il-każ, il-MEPA kellha saqajha maqtugħin. Wara każ bħal dan bil-fors li l-perċezzjoni pubblika tkun ħażina. Għax iż-żgħir ġustament jippretendi li la l-MEPA kienet bla snien mal-kbir għandha tkun bla snien miegħu ukoll. Dawn affarijiet li min kiteb ir-rapport tat-telfa l-anqas għandu idea tagħhom! Għax flok fuq ir-realta' t-team ta' Ann Fenech ipprefera jillimita ruhu għall-perċezzjoni. Il-MEPA falliet mhux għax ma ħarġitx il-permessi iżda għax ħarġet wisq minnhom! Mhux għax ma "qdietx" iżda għax qdiet lil min ma kellux dritt li jinqeda! Tajjeb ukoll li tiftakru li l-MEPA tmexxiet minn Bord li l-membri tiegħu dejjem intagħżlu mill-Gvern. Kollha ħlief wieħed, ir-rapprezentant tal-Opposizzjoni! Dan il-mostru li ħoloq il-PN. MEPA li ma tħallietx taħdem. Affarijiet li tkellimt u ktibt dwarhom diversi drabi. Missejthom ukoll b'idejja fiż-żmien li kont naħdem fl-uffiċċju tal-Awditur fil-MEPA. Jidher ċar li t-team ta' Ann Fenech l-anqas idea ta' dan ma għandu! Imbasta jitkellmu fuq sabutaġġ u fuq nies li ma inqdewx. Dan hu kapitlu li l-PN jixtiequ magħluq. Imma ser jibqa' miftuħ beraħ!
Il-MEPA bil-PN fil-Gvern